Akademický senát

20. 10. 2014

**Výskumný ústav zváračský – Priemyselný inštitút**

**informácia**

Predkladá: **prof. Ing. Robert Redhammer,PhD.**

 rektor

Vypracoval: **Ing. Dušan Faktor, PhD.**

kvestor

Návrh uznesenia: Akademický senát STU berie na vedomie informáciu o Výskumnom ústave zváračskom – Priemyselnom inštitúte

1. **Stručný pohľad na vznik a fungovanie VÚZ-PI**

 Slovenská technická univerzita je jedným so zakladajúcich členov VÚZ-PI. Zakladajúci členovia s pôvodnými hlasovacími právami boli: **Združenie priemyselných zväzov SR**-34%, **STU**-34%, **SOPK**-12%, **Slovenský živnostenský zväz**-10%, **ŽU**-4%, **TUKE**-4%, **TUAD**-2%). Na mimoriadnom valnom zhromaždení dňa 4. februára 2003 (STU na VZ zastupoval prof. Ľ. Molnár – bol súčasne aj overovateľom zápisnice) bolo prijaté uznesenie, že SŽZ poskytne združeniu pôžičku 20mil. SKK na úhradu záväzku voči FNM za privatizovaný majetok. Na citovanom VZ bola z tohto titulu dohodnutá a odsúhlasená zmena percentuálnych podielov hlasovacích práv po poskytnutí a splatení tejto pôžičky – ZPZ SR-23,5%, STU-22,2%, SOPK-7,8%, SŽZ-40%, ŽU-2,6%, TUKE-2,6%, TUAD-1,3%. Závery tohto VZ, a teda percentuálne zmeny hlasov boli zo strany ZPZ SR a jeho právnych nástupcov (spresnené v ďalšom) spochybňované. Tieto spory, žaloby, marenie valných zhromaždení zásadne ovplyvňovali (ne)funkčnosť VÚZ-PI počas uplynulých 11 rokov.

1. **Transformácia jedného člena združenia VÚZ-PI a ďalší vývoj**

 Pre vývoj VÚZ-PI mala zásadný vplyv transformácia **Združenie priemyselných zväzov SR** na **Zväz priemyslu Slovenska** a ďalej následne na **Zväz pre podporu výskumu a vývoja a podnikateľského prostredia Slovenska (ZPVPP)**. Máme za to, že táto dvojnásobná transformácia sa udiala na obchodnej báze. Viac ako 11 ročná séria doposiaľ nerozhodnutých žalôb na členov združenia, predstaviteľov VÚZ-PI, atď. a množstva pokusov zvolať VZ, ktoré boli marené (neboli uznášaniaschopné resp. hlasovania boli následne spochybnené). Výsledkom boli nielen nefunkčné orgány združenia, ktorým skončil stanovami limitovaný mandát ale združenie nie je schopné vyvíjať stanovami definované poslanie. V rade žalovaných (odporcov) sa ocitla aj STU a stále sa v tejto polohe nachádza

 Slovenská technická univerzita je tiež žalovaným subjektom. Žaloba Zväzu priemyslu Slovenska (následne ZPVPP) „...o určenie hlasovacích páv člena združenia“ mala v alternatívnym petite 0% pre STU.

 STU zastáva názor, že uznesenia v úvode citovaného MVZ zo 4.2.2003 boli prijaté a sú platné. STU teda má v združení VÚZ-PI 22,2% podiel hlasovacích práv. Pre jednoznačnosť tohto stanoviska, ktoré je pre ďalšie konanie kľúčové disponuje dvoma právnymi analýzami na výšku percenta hlasovacích práv STU vo VÚZ-PI. Jednu ešte z apríla 2006 (vypracovala Advokátska kancelária JUDr. Miroslav Pekár) a druhú zo septembra 2013 (vypracovala AK Dvorecký & Bohunický). Závery sú identické, zhodné s uzneseniami MVZ.

1. **Udalosti a vývoj od augusta 2013**

 V auguste 2013 sa aj na základe iniciatívy STU zvolalo valné zhromaždenie na 3.9.2013. Členovia združenia boli vyzvaní na nominovanie členov do predstavenstva a dozornej rady pre prípad, že by sa VZ konalo. STU nominovala do predstavenstva prof. Redhammera a prof. Peciara a do dozornej rady doc. Jelemenského. Toto VZ bolo zo strany ZPVPP zmarené nezaprezentovaním sa (napriek prítomnosti), a teda neuznášaniaschopným VZ. Tento scenár sa opakoval na ďalšom pokračovaní VZ 20.9. a rovnako 11.10. Nasledoval návrh SŽZ na „per rollam“ zmenu článku stanov (článok 9 bod 5) znižujúcim kvórum uznášaniaschopnosti z 80% na 3/5. Máme za to, že toto hlasovanie (ZPVPP a SOPK sa nevyjadrili, teda boli proti, ostatní za) bolo právoplatné a legitímne. V rovnakom termíne ZPVPP inicioval „per rollam“ inú, komplexnejšiu zmenu stanov, ktorá však nebola schválená. Ďalšie VZ sa konalo 22.11.2013, už bolo uznášaniaschopné. ZPVPP a SŽZ predložili vlastné verzie úpravy stanov. VZ bolo následne odročené na 16.12. ZPVPP následnou ďalšou žalobou na súde dosiahol vydanie predbežného opatrenia, ktorým Okresný súd (BA III) zamedzil konanie VZ. STU sa proti tomuto rozhodnutiu súdu odvolala. Krajský súd naše odvolanie (a odvolanie ďalších členov) akceptoval a umožnil vo VZ pokračovať. Aj napriek zmene petitu zo strany ZPVVP, ktorým dosiahol ďalšie predbežné opatrenie sa VZ dňa 6.6.2014 úspešne uskutočnilo.

1. **Aktuálna situácia**

 Paralelne k aktivitám na súdoch prebiehajú oficiálne ponuky na „prevzatie hlasovacích práv“ v združení, teda de facto „odpredaj“ členstva. STU a aj iné univerzity takúto ponuku oficiálne dostali od SOPK a neoficiálne aj od ZPVVP. STU oficiálne odpovedala listom rektora, že takúto ponuku neakceptujeme. Naopak, máme záujem na sfunkčnení združenia, zjednoznačnenie pozície jeho čnenov a napĺňanie jeho poslania. Navyše, stanovy neupravujú „prevzatie hlasovacích práv“ a zákon o nakladaní s majetkom verejnoprávnej inštitúcie nám neumožňuje v takomto zmysle konať.

 Situácia z posledných týždňov však nasvedčuje tomu, že ZPVVP uspel v „odkúpení“ (prevzatí hlasovacích práv) v prípade Slovenského živnostenského zväzu. Dňa 19.8.2014 bolo zasadnutie Rady SŽZ, na ktorom došlo k prijatiu uznesenia, ktorým sa akceptuje odplatné „prevzatie hlasovacích práv“ SŽZ Zväzom pre podporu výskumu a podnikateľského prostredia. Dôsledkom tejto obchodnej transakcie je „de facto“ majorita ZPVVP v združení VÚZ-PI.

1. **Pozícia STU**

 STU má neustály záujem na transparentnom sfunkčnení združenia VÚZ-PI a zjednoznačnení hlasovacích práv. Súčasne trvá na posilnení svojho postavenia a postavenia všetkých členov tak, že bude presadzovať úpravu stanov tak, aby hlasovacie práva vo VÚZ-PI reprezentovali rovnaký podiel aj na prípadnom likvidačnom zostatku. STU koná aj v záujme a v mene ostatných troch verejných vysokých škôl, členov združenia VÚZ-PI (ŽU, TUKE, TUAD). STU je zastúpená v uvedenej komplikovanej a komplexnej kauze advokátskou kanceláriou (ako aj všetci ostatní členovia združenia) a ako verejná vysoká škola bude s maximálnou starostlivosťou presadzovať a realizovať svoje záujmy vo VÚZ-PI. Na základe aktuálnej situácie v združení je možné predpokladať sfunkčnenie jeho činnosti s možnosťami napĺňania jeho poslania. STU má v súčasnosti zástupcu v predstavenstve a v dozornej rade. Majoritný člen združenia (ZPVVP) deklaroval záujem združenie rozvíjať a spolupracovať pritom s univerzitami na výskumných projektoch.

8.10.2014